CELEX: 62016CN0128
Language: el
Date: 2016-02-29 00:00:00
Title: Υπόθεση C-128/16 P: Αναίρεση που άσκησε στις 29 Φεβρουαρίου 2016 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (έβδομο τμήμα) στις 17 Δεκεμβρίου 2015 στις συνεκδικασθείσες υποθέσεις T-515/13 και T-719/13, Ισπανία κ.λπ. κατά Επιτροπής

2.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 156/31
            
         Αναίρεση που άσκησε στις 29 Φεβρουαρίου 2016 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (έβδομο τμήμα) στις 17 Δεκεμβρίου 2015 στις συνεκδικασθείσες υποθέσεις T-515/13 και T-719/13, Ισπανία κ.λπ. κατά Επιτροπής
   (Υπόθεση C-128/16 P)
   (2016/C 156/41)
   Γλώσσα διαδικασίας: η ισπανική
   
      Διάδικοι
   
   
      Αναιρεσείουσα: Ευρωπαϊκή Επιτροπή (εκπρόσωποι: V. Di Bucci, É. Gippini Fournier και P. Němečková)
   
      Αντίδικοι κατ’ αναίρεση: Βασίλειο της Ισπανίας, Lico Leasing, S.A.U. και Pequeños y Medianos Astilleros Sociedad de Reconversión, S.A.
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της Ευρωπαϊκής Ένωσης της 17ης Δεκεμβρίου 2015 στις συνεκδικασθείσες υποθέσεις T-515/13 και T-719/13·
            
         
               —
            
            
               να αναπέμψει την υπόθεση ενώπιον του Γενικού Δικαστηρίου·
            
         
               —
            
            
               να καταδικάσει τους πρωτοδίκως προσφεύγοντες στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   
               1.
            
            
               Το Γενικό Δικαστήριο υπέπεσε σε πλάνη περί το δίκαιο κατά την ερμηνεία και την εφαρμογή του άρθρου 107, παράγραφος 1 της Συνθήκης σχετικά με τις έννοιες της επιχειρήσεως και του επιλεκτικού πλεονεκτήματος, καθώς και κατά την ερμηνεία και τον έλεγχο της τηρήσεως της υποχρεώσεως αιτιολογήσεως καθώς και παραμόρφωση του περιεχομένου της επίμαχης αποφάσεως όσον αφορά την επιλεκτικότητα.
               
                           —
                        
                        
                           Το Γενικό Δικαστήριο υπέπεσε σε πλάνη περί το δίκαιο και παραμόρφωσε το περιεχόμενο της επίμαχης αποφάσεως, καθόσον, αφενός, ερμήνευσε εσφαλμένως τον επιλεκτικό χαρακτήρα φορολογικού πλεονεκτήματος του οποίου τυγχάνουν αποκλειστικώς επιχειρήσεις οι οποίες ασκούν συγκεκριμένη οικονομική δραστηριότητα και αποτελούνται από ομίλους οικονομικού σκοπού και τους εταίρους αυτών, και, αφετέρου, προέβη σε εσφαλμένο χαρακτηρισμό της αιτιολογίας.
                        
                     
                           —
                        
                        
                           Το Γενικό Δικαστήριο υπέπεσε σε πλάνη περί το δίκαιο κατά την ανάλυση του συγκριτικού πλεονεκτήματος που απορρέει από τη διακριτική ευχέρεια την οποία διαθέτει η εθνική φορολογική αρχή.
                        
                     
                           —
                        
                        
                           Το Γενικό Δικαστήριο υπέπεσε σε πλάνη περί το δίκαιο κατά την ερμηνεία της έννοιας της επιλεκτικότητας, καθόσον έκρινε ότι δεν είναι επιλεκτικό μέτρο προοριζόμενο για υποκείμενους στον φόρο οι οποίοι προβαίνουν σε συγκεκριμένες επενδύσεις.
                        
                     
         
               2.
            
            
               Το Γενικό Δικαστήριο υπέπεσε σε πλάνη περί το δίκαιο και παραμόρφωσε την επίμαχη απόφαση κατά την ερμηνεία και τη συμμόρφωση προς την υποχρέωση αιτιολογήσεως όσον αφορά τη νόθευση του ανταγωνισμού και τον επηρεασμό των μεταξύ των κρατών μελών συναλλαγών συμφώνως προς το άρθρο 107, παράγραφος 1, της Συνθήκης.